Ekisodo 29 | Beibele Inthaneteng | Phetolelo ya Lefase le Lefsa
29 “Seo o tlago go se dira go bona e le go ba kgethagatša gore e tle e be baperisita ba ka ke se: Tšea powana le dikgapa+ tše pedi, e be tšeo di phetšego gabotse,+
2 le senkgwa seo se sa omelwago, dinkgwa tša nkgokolo tše di sa omelwago tšeo hlama ya gona e tšhetšwego makhura gotee le diphaphatha tše di sa omelwago tšeo di tloditšwego ka makhura.+ O di dire ka bupi bja mathume bja korong.
3 O di tsenye ka serotong gomme o di tliše di le ka go sona.+ O tliše le poo le dikgapa tše pedi.
4 “O tliše Arone le barwa ba gagwe mojakong+ wa tente ya kopano gomme o ba hlapiše ka meetse.+
5 Ke moka o tšee diaparo+ o apeše Arone seaparo, seaparo sa go hloka matsogo seo se aparwago ka tlase ga efoda, phaphathiana ya sehubeng gotee le efoda,* gomme o tlemelele efoda yeo go yena ka lepanta la yona.+
6 O mmofe tuku hlogong o be o bee seka se sekgethwa sa boineelo moo tukung.+
7 O tšee makhura a go tlotša+ motho ge a kgethwa o a tšhele hlogong ya gagwe gomme o mo tlotše.+
8 “Ke moka o batametše barwa ba gagwe o ba apeše diaparo.+
9 O ba tleme ka mapanta, bona le tatago bona Arone, o ba bofe dituku; e be baperisita ka molao go iša mehleng ya neng le neng.+ O nee Arone le barwa ba gagwe matla a boperisita.+
10 “Ke moka o tliše poo pele ga tente ya kopano, Arone le barwa ba gagwe ba bee diatla tša bona hlogong ya yona.+
11 O hlabe poo yeo pele ga ka, nna Jehofa, mojakong wa tente ya kopano.+
12 O tšee a mangwe a madi a poo+ yeo o a rothetše manakeng a aletare+ ka monwana wa gago; madi ka moka a šetšego o a tšhollele fase kgauswi le aletare.+
13 O tšee lebipi ka moka+ leo le khupeditšego mala,+ lekhura leo le lego sebeteng,+ dipshio tše pedi gotee le makhura ao a lego go tšona gomme o di fiše aletareng.+
14 Eupša nama ya poo yeo, letlalo la yona gotee le mošwang wa yona o di fišetše ka ntle ga mešaša.+ Ke sebego sa sebe.
15 “Ke moka o tšee e nngwe ya dikgapa+ tšela gomme Arone le barwa ba gagwe ba bee diatla tša bona hlogong ya yona.+
16 O hlabe kgapa yeo ke moka o tšee madi a yona o a foketše godimo ga aletare go e dikologa.+
17 O ripaganye kgapa yeo, o hlatswe mala a yona+ le maoto a yona gomme o lebanye ditho tša yona go fihla ka hlogo.
18 O fiše kgapa yeo ka moka godimo ga aletare. Ke sebego sa go fišwa+ sa ka, nna Jehofa, sa monko o bose.+ Ke sebego seo se fišeditšwego nna Jehofa ka mollo.
19 “Ke moka o tšee kgapa yela e nngwe gomme Arone le barwa ba gagwe ba bee diatla tša bona hlogong ya yona.+
20 O hlabe kgapa yeo gomme o tšee madi a mangwe a yona o a tlotše karolong e boletiana ya tsebe ya le letona ya Arone le karolong e boletiana ya ditsebe tša le letona tša barwa ba gagwe, o a tlotše menwaneng e megolo ya diatla tša bona le menwaneng e megolo ya dinao tša bona tša le letona+ gomme o foketše madi ao godimo ga aletare go e dikologa.
21 O tšee madi a mangwe ao a lego godimo ga aletare le a mangwe a makhura a go tlotša motho ge a kgethwa+ gomme o foketše Arone le diaparo tša gagwe le barwa ba gagwe bao ba nago le yena gotee le diaparo tša bona, e le gore yena le barwa ba gagwe e be ba bakgethwa, le diaparo tša barwa ba gagwe bao ba nago le yena e be tše kgethwa.+
22 “Mo go kgapa yeo o tšee makhura, mosela o nonnego,+ lebipi leo le khupeditšego mala, lekhura leo le lego sebeteng, dipshio tše pedi gotee le makhura a tšona le leoto la le letona,+ gobane kgapa yeo ke ya ge motho a bewa go ba moperisita;+
23 o tšee le senkgwa sa nkgokolo seo hlama ya sona e tšhetšwego makhura gotee le sephaphatha ka serotong sa dinkgwa tše di sa omelwago seo se lego pele ga ka, nna Jehofa.+
24 Ka moka ga tšona o di bee diatleng tša Arone le diatleng tša barwa ba gagwe,+ o di tšokotše e be sebego sa go tšokotšwa pele ga ka, nna Jehofa.+
25 O di tšee diatleng tša bona gomme o di fišetše aletareng godimo ga sebego sa go fišwa gore e be monko o bose pele ga ka, nna Jehofa.+ Ke sebego seo se fišeditšwego nna Jehofa ka mollo.+
26 “O tšee sehuba sa kgapa ya ge motho a bewa go ba moperisita,+ e lego ya Arone, o se tšokoletše pele le morago gomme e be sebego sa go tšokotšwa pele ga ka, nna Jehofa, e be yona kabelo ya gago.
27 O kgethe sehuba+ sa sebego sa go tšokotšwa, o kgethe le leoto la sebego se sekgethwa leo le bego le tšokotšwa le leo le tlišitšwego gore e be moneelo go tšwa kgapeng ya ge motho a bewa go ba moperisita,+ go tšwa go seo e bego e le sa Arone gotee le seo e bego e le sa barwa ba gagwe.
28 Sehuba seo le leoto leo e be tša Arone le barwa ba gagwe ka molao go iša mehleng ya neng le neng, o phethwe ke bana ba Isiraele ka gobane tšona ke sebego se sekgethwa;+ e tla ba sebego se sekgethwa seo se tlago go dirwa ke bana ba Isiraele. Ke sebego sa bona se sekgethwa seo se newago nna Jehofa go tšwa dihlabelong tša bona tša mohlakanelwa.+
29 “Diaparo tše kgethwa+ tša Arone di tla dirišwa ke barwa ba gagwe+ bao ba tlago ka morago gore ba di apare ge ba tlotšwa+ le ge ba newa matla a boperisita.+
30 Moperisita yo a mo hlatlamago mo go barwa ba gagwe yo a bilego a tsenago ka tenteng ya kopano gore a hlankele lefelong le lekgethwa, o tla di apara ka matšatši a šupago.+
31 “O tšee kgapa ya ge motho a bewa go ba moperisita gomme o fufutše nama ya yona lefelong le lekgethwa.+
32 Arone le barwa ba gagwe ba je+ nama ya kgapa yeo le senkgwa se se lego ka serotong seo se beilwego mojakong wa tente ya kopano.
33 Ba je dilo tšeo go dirilwego poelano ka tšona gore ba newe matla a boperisita, e le gore di kgethagatšwe.+ Eupša motho o šele a se ke a di ja ka gobane ke selo se sekgethwa.+
34 Ge e ba senkgwa le nama le ge e le efe ya sehlabelo sa ge motho a bewa go ba moperisita di ka šala go fihla mesong, gona o di fiše ka mollo.+ Di se ke tša jewa ka gobane ke selo se sekgethwa.
35 “Arone le barwa ba gagwe o ba dire ka yona tsela yeo, o latele tšohle tšeo ke go laetšego tšona.+ O fetše matšatši a šupago o ba nea matla a boperisita.+
36 Letšatši le letšatši o hlabe poo ya sebego sa sebe gore o dire poelano,+ o dire gore aletare e sekege sebeng ka go e direla poelano, o be o e tlotše+ e le gore o e kgethagatše.
37 O fetše matšatši a šupago o direla aletare poelano, o e kgethagatše+ gore e be aletare e kgethwakgethwa.+ Aletare e kgwathwe feela ke motho yo mokgethwa.+
38 “Dilo tšeo o tlago go di hlaba aletareng šidi: dikgapana tše di nago le ngwaga o tee; ka mehla o hlabe tše pedi ka letšatši.+
39 O hlabe kgapana e nngwe mesong+ gomme e nngwe o e hlabe mantšiboa+ pele leswiswi le swara.*
40 Kgapana ya pele e neelwe le lithara ya sebego sa dino+ sa beine gotee le karolo ya lesome ya seroto* sa bupi bja mathume+ bjo bo dubilwego ka lithara ya makhura a hlotlilwego a mohlware.
41 O hlabe kgapana ya bobedi mantšiboa pele leswiswi le swara. Ka sebego sa mabele+ sa go swana le sela sa mesong gotee le sebego sa sona sa dino, o e dire gore e be monko o bose, e be sebego seo se fišeditšwego nna Jehofa ka mollo.
42 Melokong yohle ya lena seo e be sebego sa go fišwa sa ka mehla+ seo se dirwago mojakong wa tente ya kopano pele ga ka, nna Jehofa, moo ke tlago go iponagatša go lena gore ke bolele le wena ke le moo.+
43 “Ke tla iponagatša moo go bana ba Isiraele gomme lefelo leo le tla kgethagatšwa ka letago la ka.+
44 Ke tla kgethagatša tente ya kopano le aletare; ke tla kgethagatša+ Arone le barwa ba gagwe gore e be baperisita ba ka.
45 Ke tla dula gare ga bana ba Isiraele gomme ka ba Modimo wa bona.+
46 Ba tla tseba gore ke nna Jehofa Modimo wa bona yo a ba ntšhitšego nageng ya Egipita gore ke dule gare ga bona.+ Ke nna Jehofa Modimo wa bona.+
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D29%26wtlocale%3DSE%26srcid=share⊂ject=Bala Beibele Inthaneteng